Otroci Vegrada odgovarjajo

Članek, ki sem ga prebral v Sobotni prilogi Dela, me je fasciniral. Po tem, ko sem ga prebral, sem se vprašal ali je to Vegrad, v katerem delam, ali neki drugi Vegrad, v katerem bi mogel začeti delati, da bi mi bilo bolje. Saj je vse vredu, ampak nič od napisanega ni res, pa se sprašujem, zakaj niste povedali resnice, ko ste pisali o nas, ne pa samo dela resnice; tistega dela, katerega želijo slišati naši nadrejeni in katerega naj bi slišali naši bližnji. Zakaj ne pokažete dejanskega stanja in pogojev, v katerih ljudje živimo? Pokažite jim kontejnerje, v katerih živimo in preživljamo svoj prosti čas. Naj me imenujejo za otroka Vegrada,vendar se sprašujem, zakaj se potem Vegrad do nas obnaša kot zla mačeha in ne kot mati. Mi niso tu zato, da bi nas maksimalno izkoriščali in iz nas delali robote, ki samo delajo in delajo. Vsi smo ljudje z enakimi pravicami, kjerkoli na svetu že smo. Zakaj niste omenili izjave sindikata »Bosanci so dobri gradbeni delavci«, ki nakazuje na mnenje, da smo rojeni samo za gradbena dela? 
Verjetno bi veliko manj ljudi prihajalo na zborovanja v Bosni in Hercegovini, na katerih novačijo delavce, ki potem delajo v Sloveniji, če bi ti potencialni delavci poznali resnico in s tem dejanske pogoje bivanja, sistem prehranjevanja; resnico o obljubljenih hotelih in luksuzu, v katerem naj bi (po besedah tistih, ki obljubljajo) delavci živeli in delali. Ko bi le vedeli ljudje, koliko se tukaj dela in kako malo plača!
In sploh, stanovanja, ki ste jih vi opisali v svojem članku v prejšnji številki, niti približno niso stanovanja, v katerih mi živimo; mi sploh ne živimo v stanovanjih, ampak v sobah velikosti konzerve, v katerih smo natlačeni kot sardine. Kar pa se tiče vaše stereotipne predstave o tistih, ki ne jedo svinjskega mesa (kar niso vsi delavci); tisti, ki ga ne jedo, naročijo hrano, ki ne vsebuje svinjskega mesa, vendar je ne dobijo; tako 80% delavcev ostane lačnih ali pa si gredo iskat malico v bližnjo trgovino, seveda na svoj račun. Ne razumem, zakaj se do nas ne obnašajo kot do ljudi, ampak kot do živali, ki so tukaj zato, da čistijo nesnago in odpad drugih.
Vprašanje za novinarko Matejo Kotnik: zakaj niste povedali resnice o Vegradu, še posebej, če zase trdite, da ste otrok Vegrada? Zakaj ste samo obmolknili in se pridružili ostalim molčečim, zakaj ste se podredili direktorjem in ljudem, ki udobno sedijo v svojih foteljih in odločajo o mnogih življenjih? Odločajo o tem, koliko, kdaj, kje, zakaj in komu. Zakaj ne napišete, da se nam kršijo osnovne človekove pravice? ZAKAJ?!?!?!

»Otrok Vegrada«, Mirnes Alikadić